Source: https://nasodiscu.si/upravni-spor
Timestamp: 2019-05-24 22:54:10+00:00
Document Index: 5675071

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'Sodišče ', 'Sodišče ', 'sodišče ', 'sodišče ', 'sodišče ', 'sodišče ', 'Sodišče ', 'sodišče ', 'Sodišče ', 'sodišče ', 'sodišče ', 'sodišče ', 'sodišče ']

Upravni spor | Na sodišču
Upravni spor je sodni postopek, v katerem sodišče preveri zakonitost postopanja oziroma odločitev državnih organov, organov lokalnih skupnosti ali nosilcev javnih pooblastil.
O upravnem sporu
Upravni spor je sodni postopek, ki ga sprožite zoper odločitve različnih državnih organov, občine ali nosilce javnih poooblastil, ko niste zadovoljni z njihovo odločbo.
Predmet spora so najpogosteje odločbe o nedodelitvi brezplačne pravne pomoči, sklepi o davčni izvršbi, odločbe o odmeri nadomestila za stavbno zemljišče, odločbe o denacionalizaciji itd.
Preden sprožite upravni spor, ki se odvija na sodišču, ste praviloma udeleženi v upravnem postopku, v katerem državni organ, občina ali nosilec javnih pooblastil
odloči o vaši pravici, obveznosti oz. pravni koristi ali
bi o tem morali odločiti, a niso, oz. vam odločbe niso vročili, a bi vam jo morali vročiti.
V upravnem postopku odločajo:
upravni organi (npr. upravna enota, Finančna uprava, Geodetska uprava, ministrstva) in drugi državni organi,
organi samoupravnih lokalnih skupnosti (občinska uprava, župan),
izvajalci javnih služb (gospodarske javne službe in službe na področju negospodarstva - komunala, šolstvo, zdravstvo ipd.), ko odločajo o pravicah in obveznostih uporabnikov svojih storitev.
Pot do upravnega spora v primeru, ko se udeleženec ne strinja z odločbo o gradbenem dovoljenju:
odločba upravne enote,
pritožba - vloži se pri upravni enoti, o njej odloča Ministrstvo za okolje in prostor,
odločba Ministrstva za okolje in prostor,
stranka sproži upravni spor na sodišču (tožena je RS).
Vid se ne strinja z odločbo, s katero je bila zavrnjena izdaja gradbenega dovoljenja. S pritožbo na Ministrstvu za okolje in prostor ni uspel. Vid na Upravno sodišče vloži tožbo proti RS, ki jo zastopa Ministrstvo za okolje in prostor (to je izdalo odločbo na 2. stopnji).
Upravno sodišče odloča predvsem o sporih s področja:
odmere davkov, na primer dohodnine,
davčnih izvršb,
gradbenih dovoljenj,
geodetskih odločb itd.
Upravno sodišče je v 2017 ugodilo približno 24 % tožbenim zahtevkom.
Tožeča stranka ali tožnik = oseba, na katero se nanaša dokončan upravni akt.
Tožena stranka ali toženec = država, lokalna skupnost oziroma druga pravna oseba, ki je izdala upravni akt, s katerim je bil postopek odločanja končan.
Vid se ne strinja z dokončno odločbo, s katero je bila zavrnjena izdaja gradbenega dovoljenja. S pritožbo na Ministrstvu za okolje in prostor ni uspel. Vid na Upravno sodišče vloži tožbo proti RS, ki jo zastopa Ministrstvo za okolje in prostor (to je izdalo odločbo na 2. stopnji).
Vloga sodišča v upravnem sporu
Sodišče odloča v senatu (ki ga sestavljajo trije poklicni sodniki) ali pa odloča sodnik posameznik (v enostavnejših zadevah). Sodišče ugotavlja, ali je tožbeni predlog utemeljen.
Obravnavo vodi sodnik, ki je oblečen v službeno oblačilo - črno togo. Poleg sodnika sedi v razpravni dvorani še sodni zapisnikar, ki piše zapisnik o obravnavi.
Na upravni spor se pripravite tako, da zberete vso pomembno dokumentacijo, ki se nanaša na vaš primer, ter jo skupaj s tožbo pošljete ali dostavite sodišču.
V tožbi opišete situacijo, svoje navedbe podprete z dokazili (dokumentacijo) in postavite predlog, o katerem naj sodišče odloči.
Koristno je, če si v časovnem zaporedju zabeležite dogajanje in pomembne stvari (gradivo) ter informacije, saj se jih boste kasneje v postopku lažje spomnili. Zapišite in sporočite sodišču podatke o osebah, ki bi vedele kaj povedati o vaši zadevi (priče), predlagate lahko tudi izvedence.
Upravni spor se začne s tožbo, ki jo morate vložiti na Upravno sodišče osebno ali jo pošljete tja s priporočeno pošiljko.
Poleg tega morate v tožbi:
navesti upravni akt, ki se izpodbija s tožbo (ta akt morate v izvirniku, prepisu ali kopiji tudi priložiti tožbi),
navesti tožbene razloge,
navesti predlog, kako in v čem naj se upravni akt odpravi, oz. ugotovi njegova nezakonitost.
V primeru, ko organ ni izdal odločbe, se pred Upravnim sodiščem s tožbo praviloma zahteva izdaja odločbe.
Če tožbo pišete sami, se v njej osredotočite zgolj na bistvo problema. V tožbi na kratko opišite razloge, zakaj se ne strinjate z odločitvijo organa, ki je odločbo izdal. Opisovanje drugih dogodkov ali sporov, ki niso povezani z obravnavano zadevo, zgolj odvrne pozornost od bistva problema in ne vpliva na odločitev sodišča. K tožbi priložite tiste dokumente, za katere menite, da podpirajo vaše razloge. Daljša in obsežnejša tožba ne pomeni večje možnosti za uspeh v postopku.
Tožbo je treba vložiti v 30 dneh od vročitve upravnega akta, s katerim je bil končan postopek pred upravnimi organi. Tožbo morate vložiti neposredno pisno na sodišče ali priporočeno po pošti (v dveh izvodih in s priloženima dvema izvodoma izpodbijanega upravnega akta, v prepisu ali kopiji).
Na upravno sodišče vložite tožbo.
Zadeva se dodeli v reševanje sodniku.
Sodišče tožbo pošlje tožencu, ki ima do 30 dni časa za odgovor. Sodišču mora predloži tudi upravni spis.
Upravni spis je skupek dokumentov, na podlagi katerih je upravni organ izdal izpodbijano odločbo. Tako ima sodišče na razpolago vso dokumentacijo, ki je bila podlaga za odločitev v upravnem postopku.
Sodišče zadevo obravnava na seji (brez prisotnosti strank) ali pa razpiše narok za obravnavanje zadeve in nanj povabi stranke ter morebitne priče, izvedence ipd.
Sodbo stranke prejmejo po pošti.
Zoper sodbo praviloma ni dopustna pritožba, zato postane takoj pravnomočna.
Zaključek postopka in pritožbe
Upravni spor je zaključen z izdajo sodne odločbe (sodbe ali sklepa), ki jo sodišče pošlje strankam po pošti. Zoper sodbo praviloma ni dopustno vložiti pritožbe.
Če sodišče vaši tožbi ugodi, najpogosteje odpravi izpodbijani upravni akt in zadevo vrne upravnemu organu v ponovno odločanje. To pomeni, da bo moral organ ponovno odločiti o vaši vlogi. Vam kot stranki postopka ni treba vlagati nove vloge, ampak zgolj počakate na novo odločitev ali drugo dejanje v postopku (poziv, vabilo).
Med postopkom (do izdaje sodbe) lahko umaknete tožbo. V tem primeru sodišče postopek s sklepom ustavi.
Povprečno upravni spor traja 6 do 12 mesecev.
V postopku upravnega spora je treba plačati sodno takso, ki je določena v Zakonu o sodnih taksah in druge stroške (npr. stroški izvedenca ali stroški, ki so jih priglasile priče).
Sodno takso praviloma plača tisti, ki predlaga (začne) postopek.
Vsaka stranka vnaprej krije svoje stroške postopka (npr. stroške odvetnika, stroške postavitve izvedenca).
Sodna taksa za postopek v upravnem sporu (tar. št. 6111) znaša 148 EUR.
Nekateri upravni postopki so izjeme in takse ni treba plačati. Takrat sodišče stranki ne pošlje plačilnega naloga za plačilo takse.
Če tožeča stranka uspe v postopku, ji stroške postopka povrne tožena stranka, sicer pa sama krije svoje stroške.
Zloženka o upravnem sporu
Upravni spor - zloženka